«Ёрд приставъяслы колö уджавны оз лыд вылö, а бурлун вылö»

Та йылысь талун Федеральнöй ёрд приставъяс службалöн Коми Республикаын веськöдланiнса коллегиялöн заседание вылын висьталiс Коми Республикаса Юралысь Вячеслав Гайзер.

«Удж котыртiгöн лыд петкöдласнас колö вöдитчыны кыдзи сöмын содтöд индикаторöн. Та вöсна торйöн кора медводз лöсьöдны бур кадръяс, резерв да оз мода вылас уджсö котыртны кандидатъясöс бöрйигöн», – тöдчöдiс республикаса Юралысь.

Коми Республикаса Юралысь торйöн тшöктiс видзöдлыны, кыдзи пöртсьöны олöмö ёрд органъяслöн актъясыс: «Талун ёрд власьт органъяс уна уджалöны, ёрдъяс тырöмаöсь уджнас, и тайö, дерт, содтö уджсö ёрд приставъяслысь, но тiянлы колö гöгöрвоны, мый сы серти, кыдзи пöртсьöны олöмö ёрдлöн решениеяс, кутасны пыдди пуктыны оз сöмын Федеральнöй ёрд приставъяслысь службасö, но и ставнас государственнöй системасö. Уджйöза йöзкöд удж нуöдöм йылысь кö сёрнитны, колö ёнджыка вöдитчыны öлöдана мераясöн».

«Таысь кындзи, лыддя, мый Веськöдланiнлы колö ёнджыка уджавны йöзкöд, йöзöс юöртан средствояскöд да висьтасьны асланыд удж йылысь, сы вöсна мый тi быд лун аддзысьланныд йöзкöд, да колö, медым веськыд юöрсö найö босьтiсны медводз тiянсянь. Тi вöчанныд зэв тöдчана да колана удж, отсаланныд йöзлы збыльмöдны правояссö, кодъясöс налысь торкисны», – содтiс Коми Республикаса Юралысь.